b"\n_START_ARTICLE_\nLowbrow\n_START_PARAGRAPH_\nLowbrow er et amerikansk uttrykk som beskriver en form for folkelig, uakademisk, undergrunnskunst som oppsto i omr\xc3\xa5det Los Angeles i California p\xc3\xa5 slutten av 1970-tallet. Lowbrow betyr \xc2\xabsenket \xc3\xb8yenbryn\xc2\xbb i motsetning til highbrow som henviser til h\xc3\xb8yere samfunnsklasser, eller som uttrykk for noe som er snobbet eller intellektuell. Lowbrow er utstrakt populistisk kunstbevegelse som har en broket bakgrunn og opprinnelse i undergrunnstegneserier, p\xc3\xb8nkrock, gatekultur, kustom kulture (brukskunst som dekorasjon og malerier p\xc3\xa5 veteranbiler) og andre subkulturer. Lowbrow er ogs\xc3\xa5 tidvis kalt for popsurrealisme. Lowbrow er ofte humoristisk, tidvis er humoren lystig og livsbejaende, andre ganger ondskapsfull eller sarkastisk. Lowbrow uttrykker seg hovedsakelig i tradisjonelle medier som malerier, men tidvis ogs\xc3\xa5 i leket\xc3\xb8y, veggtapet, digital kunst og skulptur. Mange av de som er ut\xc3\xb8vere av lowbrow er ofte sv\xc3\xa6rt dyktige, men ikke alle har akademisk bakgrunn.\n_START_SECTION_\nHistorie og bakgrunn\n_START_PARAGRAPH_\nEn del av de f\xc3\xb8rste kunstnere som skapte hva som siden ble kjent som lowbrow-kunst var tegnere som laget undergrunnstegneserier som Robert Williams og Gary Panter. Tidlige framvisninger skjedde p\xc3\xa5 alternative gallerier i New York og Los Angeles som Psychedelic Solutions Gallery i Greenwich Village i New York City drevet av Jacaeber Kastor, La Luz de Jesus drevet av Billy Shire og galleriet 01 i Hollywood, drevet av John Pochna. Bevegelsen vokste gradvis fra sin spede begynnelse med hundrevis av kunstnere som tilpasset seg stilen. Etter hvert som antallet ut\xc3\xb8vere ble flere kom det ogs\xc3\xa5 flere gallerier til som viste fram lowbrow; Julie Rico Gallery og Bess Cutler Gallery viste begge importerte kunstnere og bidro til utvide hva som begrepet lowbrow dekket av uttrykksformer. Et eget magasin som skrev om lowbrow, Juxtapoz, drevet av Robert Williams, f\xc3\xb8rste gang utgitt i 1994 har v\xc3\xa6rt en st\xc3\xb8ttespiller for vurderinger av lowbrow-kunst og bidratt direkte til at bevegelsen har f\xc3\xa5tt \xc3\xb8kt oppmerksomhet._NEWLINE_Kunstskribenter har merket seg at det er n\xc3\xa5 skiller som kan bli trukket med hvordan lowbrow manifesterer seg i ulike regioner og steder. En del mener \xc3\xa5 se en s\xc3\xa6regen amerikansk vestkystutgave av lowbrow som er tungt p\xc3\xa5virket av undergrunnstegneserier og kulturen rundt motorsykler og veteranbiler, s\xc3\xa5kalt \xc2\xabhot rod\xc2\xbb eller \xc2\xabkustom kulture\xc2\xbb. Etter hvert som lowbrow har spredt seg over verden har den blitt blandet og tatt opp i seg kunstuttrykk fra billedkunst fra de omr\xc3\xa5der hvor den har etablert seg. Som alle bevegelser og kunstuttrykk har den utviklet seg og endret seg med tiden og regional p\xc3\xa5virkning._NEWLINE_Opprinnelsen til selve uttrykket \xc2\xablowbrow\xc2\xbb skal etter sigende ha kommet fra Robert Williams i utgave av magasinet Juxtapoz for februar 2006. Williams uttralte at i 1979 besluttet Gilbert Shelton, utgiveren av tegneserieforlaget Rip-Off Press, \xc3\xa5 utgi en bok med Williams' malerier. Williams sa han besluttet \xc3\xa5 gi boken den nedvurderende tittelen The Lowbrow Art of Robt. Williams, ettersom ingen kunstinstitusjon ville anerkjenne hans form for kunst. \xc2\xabLovbrow\xc2\xbb ble ogs\xc3\xa5 benyttet av Williams i opposisjon til begrepet \xc2\xabhighbrow\xc2\xbb. Han har uttalt at navnet ble st\xc3\xa5ende selv om han n\xc3\xa5 f\xc3\xb8ler at det ikke lenger er helt dekkende. Selv refererer han til bevegelsen som \xc2\xabtegneserie-befengt abstrakt surrealisme\xc2\xbb Skj\xc3\xb8nt han har ogs\xc3\xa5 referert til sine egne verker som \xc2\xabkonsepsjonell realisme\xc2\xbb._NEWLINE_Lowbrow er ogs\xc3\xa5 blitt referert til som popsurrealisme. Kirsten Anderson, som redigerte boken Pop Surrealism, betraktet popsurrealisme og lowbrow som beslektet, men likevel adskilte kunstbevegelser. Matt Dukes Jordan, forfatteren av boken Weirdo Deluxe, ser derimot begrepene som synonyme.\n_START_SECTION_\nAkademisk vurdering av lowbrow\n_START_PARAGRAPH_\nMuseer, kunstkritikere, tradisjonelle kunstgallerier og lignende har v\xc3\xa6rt usikre p\xc3\xa5 statusen til lowbrow i forhold til den tradisjonelle kunstverden, og til dags dato har lowbrow i stor grad blitt ekskludert eller utelatt. Det har dog ikke hindret en del samlere til \xc3\xa5 kj\xc3\xb8pe verker av s\xc3\xa5kalt lowbrow-kunst og s\xc3\xa5ledes \xc3\xa5penbart hatt glede av kunsten. En del kunstkritikere tviler p\xc3\xa5 at lowbrow er en \xc2\xabreell\xc2\xbb kunstbevegelse og det er derfor sv\xc3\xa6rt lite akademisk vurdering av den. Det faste argumentet til kunstkritikerne og kunsthistorikerne er at kritisk eller akademisk vurdering oppst\xc3\xa5r naturlig fra kunstbevegelsen selv, og n\xc3\xa5r et st\xc3\xb8rre omfang av kritikere blir trukket mot disse skriftene for \xc3\xa5 informere deres egen vurdering. Den \xc3\xa5penbare mangelen av intern kritikk i skriftlig form kan ha sin bakgrunn til at mange ut\xc3\xb8vere av lowbrow ikke har sin bakgrunn innenfor akademisk skolering, men kommet fra en bakgrunn av brukskunst som illustrasjon, tatovering og tegneserier. Mange er selvl\xc3\xa6rte og mangler den naturlige kontaktflaten til museer og kunstskoler._NEWLINE_Det er blitt spekulert i at den tradisjonelle kunstverden har vanskeligheter med lowbrow-kunstens figurative fokus, dens kultivering av det fortellende (narrative), og dens sterke verdsetting av teknisk h\xc3\xa5ndverk i motsetningen til \xc3\xa5nd og intellektuell erkjennelse som kan betraktes som viktig verdigrunnlag innenfor dagens moderne kunst. Denne vurdering st\xc3\xa5r ikke i motsetning til at en rekke kunstnere som startet deres karriere i alternative gallerier som viste lowbrow i dag stiller ut i tradisjonelle kunstgallerier. Eksempler er Joe Coleman, Mark Ryden (fra hans utstilling 'Tree Show' i 2007), Robert Williams, Ciou, Manuel Ocampo, Georganne Deen, og br\xc3\xb8drene Clayton."